**Nova web IGaFA**

**PEIXES**

A piscicultura (cultivo de peixes) está a experimentar un elevado crecemento a nivel mundial debido, entre outros factores, a que é unha alternativa ao crecente esgotamento das reservas pesqueiras. A nivel europeo hai que destacar que España é o Estado membro da Unión Europea (UE) cunha maior produción de produtos acuícolas.

En España o cultivo de peixes baséase fundamentalmente no cultivo da robaliza europea (*Dicentrarchus labrax*), troita arco da vella (*Oncorhynchus mykiss*), rodaballo (*Psetta maxima*/*Scophthalmus maximus*), dourada (*Sparus auratus*), corvina (*Argyrosomus regius*) e linguado senegalés (Solea senegalensis) cultivándose tamén, aínda que en menor proporción, a seriola (*Seriola dumerili*) anguía europea (*Anguilla anguilla*), salmón do Atlántico (*Salmo salar*), sollo rei do Adriático (*Acipenser naccarii*), sollo rei siberiano (*Acipenser baerii*) e tenca (*Tinca tinca*). Tampouco podemos esquecer unha actividade de gran impacto económico como é o engorde ("engraxamento") do atún vermello (*Thunnus thynnus*) na costa mediterránea.

Actualmente Galicia é o principal produtor europeo de rodaballo e un dos principais produtores nacionais de linguado. Tamén hai que subliñar que Galicia foi a única zona do mundo na que se cultivou ollomol (*Pagellus bogaraveo*) e abadeixo do Atlántico (*Pollachius pollachius*).

Ademais, Galicia é o segundo produtor nacional de troita arco da vella (con aproximadamente a terceira parte da produción española) así como o primeiro produtor nacional de ovos embrionados desta especie.

En Galicia hai máis dunha vintena de criadeiros e plantas de engorde de peixes mariños, moitos delas pertencentes a grandes grupos empresariais do sector. Galicia é tamén un referente no número de centros e persoas dedicadas á formación e investigación dentro do campo da acuicultura.

Os postos de traballo máis relevantes directamente relacionados co módulo de “**Técnicas e Xestión da produción de Peixes**” son: técnicos de criadeiros e plantas de engorde de peixes, piscifactorías de auga doce, grandes acuarios, laboratorios, centros I+D+i de empresas e centros de investigación relacionadas con traballos piscícolas, etc.

Dentro do cultivo de peixes cabe destacar que as principais empresas do sector de cultivo de rodaballo en Galicia teñen no seu cadro de persoal titulados/as no IGaFA. No resto do estado español as colocacións no sector céntranse en criadeiros e gaiolas de engorde de robaliza europea e dourada así como nos grandes acuarios (Madrid, Xixón, San Sebastián, Barcelona, Valencia, Sevilla, Santa Cruz de Tenerife, As Palmas, etc).

Para favorecer o dinamismo sectorial e a tendencia de crecemento que ten a piscicultura é imprescindible que o nivel de coñecementos e a formación técnica dos piscicultores sexa cada vez o máis amplo e actualizado posible e esa é precisamente unha das principais metas do profesorado deste centro.